北九州市

北九州市係日本九州最北面嘅都市，喺福岡縣內東北部，係個政令指定都市。

概況 
1963年2月10號，過去作為交通要衝嘅小倉市、關門海峽邊以關門隧道連接本州嘅門司市、兩個工業城市戶畑市同八幡市、以煤炭輸出發達嘅港市若松市五市統合，成立咗北九州市，取名自呢個市喺九州嘅位置。

當年4月1號，北九州成為第6個政令指定都市。佢係九州地方第一個政令指定都市，重早過作為縣府所在嘅福岡市。

北九州市起先係靠佢背後嘅內陸地區筑豐地方產嘅煤而發展。啲煤喺若松地區加工、運出，明治時代末期，八幡地區起咗日本最初嘅鐵廠，用嘅原料之一就係筑豐地方出產嘅煤炭。之後八幡、戶畑發展成重工業城市，以佢哋做核心、日本四大工業地帶之一嘅北九州工業地帶形成咗。不過，喺五市統合成立北九州市之後，產業結構變咗，呢個地方嘅重工業衰退，令北九州市嘅人口下降。而家佢係政令指定都市之中人口第三少。

2004年時北九州市就想合併隔離嘅中間市，不過中間市嘅議員反對，話合併之後會只顧北九州而忽視當地，最終統合失敗。而家北九州同隔住關門海峽嘅山口縣下關市逐漸同城化，如果係同一個縣重可以話因為經濟、生活一體化所以合併，而家因為過咗縣界呢兩個市就好難合併。

地理 

北九州位於九州東北端，同本州嘅下關市隔住箇關門海峽。北面係日本海，東面係瀨戶內海。市內包含兩箇半島：企救半島、若松半島，海岸綫全長210公里，其中八成海岸係港灣之類嘅人工海岸，淨低嘅兩成屬自然海岸，由溺灣、岩礁組成。北九州係箇所有區都臨住鹹水嘅港市。

市區南邊多山，呢帶山區設咗北九州國立公園。有出名嘅岩溶地貌平尾臺，以及喺皿倉山上邊有畀人讚做「值一百億美金嘅夜景」、評爲新日本三大夜景之一嘅北九州夜景。北九州係福岡縣咁多箇市入面面積最大嘅，不過因為山多，啲屋、工廠、人口都集中曬喺海濱地區。

海 
關門海峽
日本海
瀨戶內海

隔離嘅政區 
福岡縣
鞍手郡：鞍手町
中間市
直方市
田川郡：香春町、福智町
京都郡：苅田町、京都町
遠賀郡：水卷町、蘆屋町
行橋市
山口縣
下關市

政區

北九州市府網站
北九州市觀光協會

政令指定都市